Landsretten stadfæster byrettens dom for overtrædelse af lov om tatovering § 1, stk. 1 og 2
Ret: Østre Landsret (2. instans)
Faggruppe: Straffesag — Bødesag
Sagsemner: Strafferetlige sanktioner og andre foranstaltninger;

/

UDSKRIFT
AF

ØSTRE LANDSRETS DOMBOG
____________

D O M

Afsagt den 1. februar 2012 af Østre Landsrets 10. afdeling

(landsdommerne Michael Kistrup, Lone Dahl Frandsen og Christina Breinstrup

(kst.)).

10. afd. nr. S-3778-11:

Anklagemyndigheden

mod

Tiltalte

(cpr.nr. Født 1980)

(advokat Peter la Cour, besk.)

Københavns Byrets dom af 21. november 2011 (SS 3-10791/2011) er anket af tiltalte

med påstand om frifindelse i forhold 1, subsidiært formildelse.

Anklagemyndigheden har påstået stadfæstelse.

Der er i landsretten afgivet supplerende forklaring af tiltalte og vidnerne Forurettede,

Vidne 1 og Vidne 2, der alle har forklaret i det væsentlige som i byretten.

Tiltalte har supplerende forklaret blandt andet, at hun første gang tatoverede

Forurettede i februar 2010 og derefter flere gange frem til oktober 2010. Hun er

sikker på, at det var den 20. februar 2010, da Person 1 var ude at rejse den 20. januar

2010, ligesom det fremgår af kalenderen. Hun bad ikke Forurettede om at forevise

legitimation. De har et forretningsprincip om, at de ikke tatoverer personer under 18

år. Det var Person 1, der tog imod Forurettede, og hun gik derfor ud fra, at Person 1

havde kontrolleret, at



/

- 2 -

Forurettede opfyldte alderskravet. Hun har ikke hørt Person 1 og Forurettede tale om

alder, og hun har ikke hørt Person 1 anmode om forevisning af legitimation.

Forretningslokalerne er meget små. Hun tatoverede Forurettede lige ved siden af det

billede, der viser, at man skulle være 18 år. Forurettede oplyste, at hun var i gang

med en uddannelse som sosu-assistent. Der var ikke noget, som indikerede, at

Forurettede var under 18 år, og Forurettede har ikke talt om sin alder. Hun troede, at

Forurettede var 20 år. Forurettede har også haft sin tvillingesøster med nogle gange,

men der er aldrig blevet talt om alder.   

Forurettede har supplerende forklaret blandt andet, at det muligvis var den 20.

februar 2010, at hun første gang blev tatoveret. Hun blev af tiltalte og Person 1

spurgt om, hvorfor hun havde sin mor med. Hun svarede, at det var, fordi hun var 17

år. Hun blev ikke bedt om at forevise legitimation. Hun kan godt huske et billede

med et dødningehoved, men hun så ikke, hvad der stod. Hun er ikke god til engelsk.

Hun er sikker på, at hun også over for tiltalte har oplyst, at hun var under 18 år.  Hun

har ikke haft sin tvillingesøster med i forretningen, men søsteren har været der

sammen med en veninde. Hun har også ved en privat lejlighed oplyst over for

tiltalte, at hun var 17 år.   

Vidne 1 har supplerende forklaret blandt andet, at det godt kan passe, at det var den

20. februar 2010, at Forurettede første gang blev tatoveret. Hun oplyste, at hun var

med, da Forurettede var under 18 år. Det blev oplyst, mens Person 1 og tiltalte var til

stede. Hun troede, at hun kunne give tilladelse til tatoveringen. Forurettede blev ikke

bedt om at forevise legitimation, og hun er heller ikke senere blevet anmodet om

legitimation. Hun havde den indledende samtale med Person 1, men tiltalte var til

stede hele tiden. Forretningslokalet er meget lille, og tiltalte har derfor også kunnet

høre, hvad der blev sagt. Forurettedes tvillingesøster er også blevet tatoveret, men

det har vidnet ikke haft indflydelse på.   

Vidne 2 har supplerende forklaret blandt andet, at hun var til stede i forretningen i

februar 2010, da hun skulle have foretaget en tatovering. Hun talte med tiltalte, og

det var ikke tiltalte, men Person 1, der tog imod pigen. Hun hørte ikke, om der blev

talt om alder. Hun hørte ikke, hvorfor pigen havde sin mor med.



/

- 3 -

Landsrettens begrundelse og resultat

Af de af byretten anførte grunde er det godtgjort, at tiltalte har udvist en

ansvarspådragende uagtsomhed, da hun tatoverede Forurettede, som beskrevet i

tiltalens forhold 1 med den ændring, at den første tatovering fandt sted den 20.

februar 2010.

Den udmålte bøde findes passende.

Landsretten stadfæster derfor dommen.

T h i  k e n d e s  f o r  r e t :

Byrettens dom i sagen mod Tiltalte stadfæstes.

Tiltalte skal betale sagens omkostninger for landsretten.



/